- Så en person som hadde mistet benet
Så langt er tre mennesker bekreftet omkommet og minst 144 skadet etter at to kraftige eksplosjoner rammet målområdet til Boston Marathon mandag ettermiddag amerikansk tid. En av de drepte er en åtte år gammel gutt. VG-DIREKTE:Få fortløpende oppdateringer om eksplosjonene i Boston i vårt direktestudio. Satodru Aore sto like ved mållinjen og fotograferte løperne som var i ferd med å avslutte det tradisjonsrike maratonløpet da han plutselig hørte en kraftig eksplosjon noen meter bak seg. - Jeg tok noen skritt nærmere mållinjen for å se hva som skjedde da jeg hørte en ny eksplosjon til høyre for meg. Jeg falt i bakken, og da jeg reiste meg så jeg tre personer ligge i en blodpøl på bakken. En av dem hadde mistet benet mens en annen lå tilsynelatende livløs, sier han. - Det ringte i ørene, og jeg kjente lukten av eksplosiver som hang over området, sier han.VG møtte 28-åringen like ved åstedet noen timer etter det som trolig var en nøye planlagt aksjon mot maratonløpet. Han forteller om kaoset som rådet i området der eksplosjonene rammet. Mens blodige mennesker flyktet vekk fra målområdet tok Aore opp kameraet og fortsatte å ta bilder. - Politiet forsøkte å få oss til å trekke bakover, men jeg ønsket å ta så mange bilder jeg kunne før jeg løp. Det er forferdelige bilder, særlig for de pårørende og dem er skadet, men jeg tenkte at bildene kunne bidra til å oppklare denne forbrytelsen, sier han. Andre øyenvitner beskriver eksplosjonene som kraftige. 78 år gamle Bill Iffrig var nesten kommet i mål da han ble slått i bakken av eksplosjonen ved mållinjen. Iffrig forteller til avisen The Herald at han hørte en forferdelig lyd og plutselig befant seg på bakken. Han skjønte ikke hva som skjedde, men sier lyden hørtes ut som en bombe. - Den var bare noen meter fra meg. Det var skikkelig høyt, sier den pensjonerte mureren til avisen.Ingen er foreløpig pågrepet, men det sitter flere personer i avhør, ifølge Bostons politisjef Ed Davis. Ifølge Fox News pågår det også husransakelser i en leilighet i en av Bostons drabantbyer. Ransakingen ble avsluttet tirsdag morgen norsk tid. Politiet har så langt ikke kommentert hvilken tilknytning aksjonen har til bombeangrepene. Tjenestemenn hentet ut sekker og en kasse fra leiligheten, men det er ukjent hva disse inneholdt. - Vi skal komme til bunns i dette, finne ut hvem som har gjort det og hvorfor. Eventuelle ansvarlige grupper vil føle den fulle vekten av rettferdighet, slo president Barack Obama fast i en tale til nasjonen.
Da han så tre mennesker ligge i en blodpøl ved siden av seg tok Satodru Aore (28) opp kameraet i håp om å sikre viktige bevis i etterforskningen av eksplosjonene i Boston.